Kazlų Rūdos–Šeštokų geležinkelis

Kazlų Rūdos–Šeštokų geležinkelis – geležinkelio ruožas nuo Kazlų Rūdos iki Šeštokų, nutiestas 1922–1923 m. Tai pirmasis nepriklausomoje Lietuvoje nutiestas geležinkelio ruožas – iki tol visus Lietuvoje buvusius geležinkelio ruožus nutiesė Rusijos imperija ir Vokietijos imperija. Šiaurinis ruožas nuo Marijampolės iki Kazlų Rūdos yra Kauno–Marijampolės geležinkelio dalis, o pats Kazlų Rūdos–Šeštokų geležinkelis yra Kauno–Suvalkų geležinkelio dalis.

 Istorija 

Po I pasaulinio karo Lenkijai užėmus Vilniaus kraštą, 101 km ilgio geležinkelio ruožas Varėna–Alytus–Šeštokai tapo nebenaudojamas,Atšaka Kazlų Rūda–Šeštokai. Olitaorany.lt (tikrinta 2025-01-13). kadangi Varėna atsirado Lenkijos teritorijoje, o Alytus liko Lietuvoje. Čia liko 6 garvežiai ir apie 300 vagonų, kurie buvo izoliuoti nuo Lietuvos geležinkelių tinklo. Dėl to nuspręsta Šeštokus ir Alytų sujungti su likusiais Lietuvos geležinkeliais nutiesiant 59 km ruožą nuo Kauno–Virbalio geležinkelio stoties Kazlų Rūdoje iki Šeštokų stoties. Dar 1918 m. vokiečių okupacinė valdžia jau buvo pradėjusi tiesti geležinkelį Šeštokai–Kalvarija, iš kur viena šaka turėjo pasiekti Vištytį, o kita – Marijampolę ir toliau pasiekti Kauno–Virbalio geležinkelį. Vokiečiai buvo atlikę maždaug 6 km žemės darbų nuo Šeštokų link Kazlų Rūdos.Inspektoriaus Č. Landsbergo pareiškimas Susisiekimo ministrui, 1924-03-25. – LCVA, f. 386, ap. 1, b. 160, l. 225. Tačiau vokiečiams atsitraukus tiesimo darbai buvo nutraukti, kartu jiems išsivežant ir visą reikalingą geležinkelio techniką.Gelžkelis Šeštakavas-Kazlų Rūda. 1922-01-25, „Lietuva“, psl. 2. Dėl to naująjį ruožą tiesti ėmėsi nepriklausomos Lietuvos vyriausybė. Tai buvo pirmasis nepriklausomoje Lietuvoje pastatytas geležinkelis.Per Marijampolę driekėsi pirmasis nepriklausomoje Lietuvoje geležinkelio ruožas. 2023-09-09, Suduvosgidas.lt (tikrinta 2025-01-13).

Nors daugelis šaltinių nurodo, kad geležinkelis pradėtas tiesti 1921 m., tačiau oficialiai darbai pradėti 1922 m. vasarį,Naujas gelžkelis - Kazlų Rūda-Šeštakavas. „Lietuva“, 1922-11-24, psl. 3. o pirmasis žemės kastuvas buvo išmestas 1922 m. gegužės 7 d. Statybos viršininku paskirtas inžinierius Jokūbas Sližys. Darbai vyko vienu metu dviejuose ruožuose (Kazlų Rūda–Marijampolė ir Marijampolė–Šeštokai). Statybai buvo naudojama ir išardytų karo meto tiltų, bėgių ir kitos kilmės geležis, taip pat Alytaus geležinkelio tilto liekanos. 1922 m. pabaigoje jau buvo galima traukiniu važiuoti ruožuose Kazlų Rūda–Marijampolė ir Šeštokai–Kalvarija. 1922 m. gruodžio 7 d. į Marijampolę atvyko pirmasis darbinis traukinys iš Kazlų Rūdos.Naujas gelžkelis jau veikia. „Lietuvos žinios“, 1922-12-12, psl. 3. Per 1923 m. teliko nutiesti 15 km jungiamąjį ruožą. Pirmasis traukinys Marijampolę pasiekė 1923 m. sausio 5 d., prekių ir keleivių judėjimas nuo Kazlų Rūdos iki Marijampolės prasidėjo 1923 m. sausio 18 d., iki Alytaus – rugsėjo 1 d.Jokūbas Sližys. Naujai pastatytas geležinkelis Kazlų Rūda-Šeštokai. 1924-05-08, „Lietuva“, psl. 4–5. Bendrai visi darbai kainavo 5 mln. litų, nors kai kur nurodoma tik 2,2 mln. litų.Lietuvos susisiekimo pažanga per 20 metų. „Lietuvos žinios“, 1938-02-15, psl. 7. 1923 m. rugsėjo 1 d. pradėjo važinėti traukiniai maršrutu Kazlų Rūda–Šeštokai–Alytus.Gelžkelis Kaunas-Šeštokai-Alytus jau veikia. „Lietuva“, 1923-08-31, psl. 6.

Pirmoji statyta stotis buvo Marijampolės geležinkelio stotis, kitos stotys nepradėtos statyti bent iki 1924 m.Naujų geležinkelių reikalu. „Lietuvos žinios“, 1924-05-27, psl. 2.

 Stotys ir stotelės 
 Kazlų Rūdos geležinkelio stotis
 Bebruliškės geležinkelio stotelė
 Vinčų geležinkelio stotis
 Surgučių geležinkelio stotelė
 Būdviečių geležinkelio stotelė
 Marijampolės geležinkelio stotis
 Fabriko geležinkelio stotelė
 Meškučių geležinkelio stotelė
 Turgalaukio geležinkelio stotelė
 Gulbiniškių geležinkelio stotelė
 Kalvarijos geležinkelio stotis
 Suvalkėlių geležinkelio stotelė
 Lakinskų geležinkelio stotelė
 Milių geležinkelio stotelė
 Naujienos geležinkelio stotelė
 Šeštokų geležinkelio stotis

 Šaltiniai 

 Nuorodos 
 Участок Казлу-Руда — Свидишкес (Railwayz.info)

Kategorija:Lietuvos geležinkeliai